**Høringssvar fra Firkløverskolen:**

Det er med stor bekymring, at Firkløverskolen har læst Randers Kommunes forslag til budget 2020-2023.

**Det er vores børn, der skal forme vores fremtid.**

**At investere i vores børn er en investering i vores fremtid.**

I Randers Kommunes forslag til budget 2020-2023 investeres der ikke i vores børn. Tværtimod lægges der op til betydelige økonomiske reduceringer, som vil medføre væsentligt forringede betingelser for at udnytte og fremme vores elevers potentialer både fagligt, socialt og personligt. Firkløverskolens elever har netop potentialer til at blive aktive samfundsborgere og dermed mindre ressourcekrævende i deres voksenliv, hvis de får den rette støtte i deres børne-, ungdoms- og skoleliv.

Vi har følgende bemærkninger til Randers Kommunes forslag til budget 2020-2023:

* Vi forudser, at det bliver mere vanskeligt at imødekomme den enkelte elevs særlige behov for støtte, når det eksempelvis gælder behovet for 1:1 støtte, eget rum og hjemmeundervisning.
* Ved et loft på elevtallet vil de elever, der visiteres til Firkløverskolen, typisk blive elever med de allermest komplekse vanskeligheder. Det harmonerer ikke, at vi på den ene side skal løse tiltagende svære og ressourcekrævende opgaver samtidig med, at vi bespares med færre personaleressourcer til følge.
* Med en kompleks elevgruppe og færre personaleressourcer, er der stor risiko for, at vi vil komme til se øget stress blandt eleverne med alvorlige følger såsom elever i reduceret skema, elever med behov for solokørsel og elever med skolevægring. Dette kan videre føre til, at forældrene bliver presset og ikke kan passe deres arbejde og må søge tabt arbejdsfortjeneste. Desuden frygter vi at komme til at se elever, der isolerer sig, bliver ensomme og som bliver dårligere rustet til at mestre eget liv.
* En stor del af Firkløverskolens elever har potentiale til at gå til dele af eller fuld afgangsprøve. ¨Det må vi ikke fratage dem! At føre elever til afgangsprøve kræver ressourcer, og vi forudser derfor, at færre elever vil kunne gennemføre folkeskolens afgangsprøver.
* Firkløverskolen tilstræber, at flest mulige af vores elever erklæres uddannelsesparate med det formål at blive aktive og livsduelige samfundsborgere, og vi lykkes godt med det. Vi er stærkt bekymrede for, om vi fortsat vil se lige så mange elever blive erklæret uddannelsesparate, hvis budget 2020-2023 vedtages.
* Vi tvivler på, at vi vil kunne lykkes ligeså godt med at få skolevægringselever stabilt tilbage i skolen.
* Vi har et udvidet forældresamarbejde. Med andre økonomiske vilkår, vil vi ikke kunne afsætte de samme midler og ressourcer til dette samarbejde.
* Vi kan være bekymrede for, at sygefraværet blandt personalet øges.
* Løsningen af kerneopgaven vanskeliggøres betydeligt, og vi kan frygte, at personalet på sigt ikke vil forblive klædt godt nok på til opgaven, da vi er bekymrede for, at LCR og PPR ikke har de samme muligheder for at kompetenceudvikle personalet.
* Vi er bekymrede for et kæmpe videnstab på sigt, da personalegruppen vil skulle reduceres, og vi kan være bekymrede for, om vi fortsat vil kunne forblive at være en attraktiv arbejdsplads.
* Vi vil få vanskeligere ved at være til rådighed i forhold til at bistå med konkrete indsatser i almenskolerne.
* Når så stor en del af vores elever skal inkluderes i almenskolen, vil det medføre et forøget pres på klasserne og eleverne i almenområdet. Dette vil kunne medføre elevflugt til privat- og friskoler.

Vi undrer os over, at der tænkes i kortsigtede løsninger og ikke i langsigtede løsninger. Vi kan ikke længere med så massive økonomiske reduktioner arbejde for, at den enkelte elev en livsduelig borger, der kan bidrage aktivt til samfundet i deres voksenliv.

Venlig hilsen

MED-udvalget på Firkløverskolen

Lene Hyldborg-Thomsen

Viceskoleleder på Firkløverskolen